text: To bulgarske tricktyve er gået efter ældre borgere - nu er de sigtet
  12 august 2019 kl. 18.16
  Søndag blev to bulgarere anholdt for et tricktyveri i Vejen. Nu er de sigtet for flere tilfælde af tricktyverier. 
  Mandag er to personer fra Bulgarien blevet sigtet for en række tricktyverier i Sydjylland.
  De har fundet sted i Grindsted, Horsens, Ølgod, Brædstrup og senest i en butik i Vejen Kommune. Det skete søndag, og herefter blev de begge anholdt af en patrulje.
  Tricktyvene er mest gået efter ældre borgere, skriver Syd- og Sønderjyllands Politi i en pressemeddelse.
  I dag blev de ved Retten i Esbjerg fremstillet i grundlovsforhør for lukkede døre. Der er tale om en 18-årig kvinde og en 22-årig mand.
  Hun er sigtet for i alt seks forhold, mens han er sigtet for halvdelen af dem. Hun har erkendt ét af dem, men hun nægter sig dog skyldig i resten, og den bulgarske mænd nægter sig skyldig i alle tilfældene.
  De er begge varetægtsfængslet i fire uger.
  Syd- og Sønderjyllands Politi kan ikke oplyse mere i sagen på nuværende tidspunkt.
  